SPRÁVA KOMISIE EURÓPSKEMU PARLAMENTU A RADE o výdavkoch EPZF Systém včasného varovania č. 1 – 4/2014 /* COM/2014/0241 final */





OBSAH 1........... Rozpočtový postup EPZF v roku 2014........................................................................ 3 2........... Príjmy pripísané EPZF.................................................................................................. 3 3........... Pripomienky k predbežnému plneniu rozpočtu EPZF na rok 2014.............................. 4 4........... Plnenie rozpočtu na strane príjmov pripísaných EPZF................................................. 6 5........... Závery........................................................................................................................... 6 príloha 1: príloha 2: || Rozpočtový postup EPZF v roku 2014 Predbežné čerpanie rozpočtových prostriedkov EPZF do 28. 2. 2014 1. Rozpočtový postup EPZF v roku 2014 Rozpočtový postup Európskeho poľnohospodárskeho záručného fondu (EPZF) v roku 2014 a zodpovedajúce sumy rozpočtových prostriedkov požadovaných v každej fáze postupu sú zhrnuté v tabuľke uvedenej v prílohe 1. Európsky parlament prijal rozpočet EPZF na rok 2014 20. novembra 2013. V uvedenom rozpočte sú zahrnuté viazané a platobné rozpočtové prostriedky vo výške 43 778,1 milióna EUR a 43 777,0 milióna EUR v uvedenom poradí na trhové opatrenia v poľnohospodárstve a na priamu pomoc. Rozdiel medzi viazanými a platobnými rozpočtovými prostriedkami je spôsobený tým, že na určité opatrenia, ktoré realizuje priamo Komisia, sa využívajú diferencované rozpočtové prostriedky. Tieto sa týkajú najmä podpory poľnohospodárskych výrobkov a strategických a koordinačných politických opatrení v oblasti poľnohospodárstva. 2. Príjmy pripísané EPZF Na základe ustanovení článku 43 nariadenia Rady (EÚ) č. 1306/2013 o financovaní, riadení a monitorovaní spoločnej poľnohospodárskej politiky sa príjmy pochádzajúce z finančných opráv podľa účtovníctva a rozhodnutí o overení súladu, z nezrovnalostí a odvodov za mlieko označujú ako príjmy pripísané na financovanie výdavkov EPZF. Podľa týchto ustanovení možno pripísané príjmy využívať na financovanie výdavkov EPZF. Ak sa časť týchto príjmov nevyužije v príslušnom rozpočtovom roku, automaticky sa prenesie do nasledujúceho rozpočtového roku[1]. V rozpočte EPZF na rok 2014 sú zahrnuté najnovšie odhady Komisie v súvislosti s potrebami financovania očakávaných výdavkov na trhové opatrenia a priamu pomoc a odhady pripísaných príjmov, ktoré sa mali podľa očakávania zinkasovať počas príslušného rozpočtového roku, ako aj prenesený zostatok pripísaných príjmov, ktoré zostali k dispozícii z predchádzajúceho rozpočtového roku. Komisia vo svojom návrhu výšky rozpočtových prostriedkov EPZF na rok 2014 zohľadnila celkové očakávané pripísané príjmy a pre rozpočet na rok 2014 požiadala o rozpočtové prostriedky vypočítané odpočítaním odhadovanej výšky pripísaných príjmov od odhadovaných potrieb. Rozpočtový orgán prijal rozpočet EPZF, pričom zohľadnil očakávané pripísané príjmy. V čase zostavovania rozpočtu na rok 2014 Komisia odhadovala dostupné pripísané príjmy na 1 464 miliónov EUR. Konkrétne: – Pripísané príjmy, ktorých vytvorenie sa očakáva počas rozpočtového roku 2014, sa odhadovali na 849 miliónov EUR. Z opráv na základe overenia súladu sa očakávala suma 638 miliónov EUR a z nezrovnalostí suma 165 miliónov EUR. Príjmy z odvodov za mlieko sa odhadovali na 46 miliónov EUR. – Výška pripísaných príjmov, pri ktorých sa očakávalo, že sa prenesú z rozpočtového roku 2013 do roku 2014, sa odhadovala na 615 miliónov EUR. Komisia v rozpočte na rok 2014 vyčlenila tieto pôvodne odhadované príjmy vo výške 1 464 miliónov EUR na dva režimy. Konkrétne: – 464 miliónov EUR vyčlenila na prevádzkové prostriedky pre organizácie výrobcov v odvetví ovocia a zeleniny, a – 1 000 miliónov EUR na režim jednotnej platby. V súlade s návrhom Komisie nakoniec rozpočtový orgán schválil pre tieto dva režimy rozpočtové prostriedky vo výške 285 miliónov EUR a 30 083 miliónov EUR v uvedenom poradí. Súčet uvedených schválených rozpočtových prostriedkov a uvedených pripísaných príjmov zodpovedá celkovému odhadu dostupných rozpočtových prostriedkov vo výške 749 miliónov EUR na prevádzkové fondy pre organizácie výrobcov v odvetví ovocia a zeleniny a 31 083 miliónov EUR na režim jednotnej platby. V prílohe 2, ktorá obsahuje predbežné čerpanie rozpočtu v roku 2014 za obdobie do 28. februára 2014, sú schválené rozpočtové prostriedky na tieto dva režimy uvedené na úrovni článku ako rozpočtové prostriedky určené pre odvetvie ovocia a zeleniny vo výške 676,7 milióna EUR a na neviazanú priamu pomoc vo výške 38 252 miliónov EUR bez toho, aby sa zohľadnili už spomenuté pripísané príjmy. Celkové plánované rozpočtové prostriedky na rok 2014 dosiahli po zahrnutí pripísaných príjmov do týchto odvetví 1 140,7 milióna EUR pre odvetvie ovocia a zeleniny a 39 252 miliónov EUR na neviazanú priamu pomoc. 3. Pripomienky k predbežnému plneniu rozpočtu EPZF na rok 2014 Predbežná úroveň plnenia rozpočtu za obdobie od 16. októbra 2013 do 28. februára 2014 sa uvádza v prílohe 2. Porovnáva sa s profilom výdavkov na základe ukazovateľa, ktorý bol určený na základe ustanovení článku 28 nariadenia Rady (EÚ) č. 1306/2013. V tejto časti sa uvádzajú stručné pripomienky k niektorým rozpočtovým článkom, ktoré vykazujú najvýznamnejšie rozdiely medzi skutočnou a očakávanou úrovňou plnenia rozpočtu na rok 2014. 3.1. Trhové opatrenia Podľa úrovne ukazovateľa určenej k 28. februáru 2014 bolo využívanie rozpočtových prostriedkov na intervencie na poľnohospodárskych trhoch v porovnaní s úrovňou schválených rozpočtových prostriedkov vyššie o 76,5 milióna EUR. Tento rozdiel je celkovým výsledkom pôsobenia modelov čerpania najmä v odvetví ovocia a zeleniny a v odvetví vinohradníctva a vinárstva. 3.1.1. Ovocie a zelenina (+ 105,7 milióna EUR v porovnaní so schválenými rozpočtovými prostriedkami) Pokiaľ ide o schválené rozpočtové prostriedky, túto úroveň plnenia spôsobili predovšetkým výdavky na prevádzkové fondy pre režim organizácií výrobcov, ktorý je financovaný tak zo schválených rozpočtových prostriedkov, ako aj z príjmov pripísaných tomuto režimu v rozpočte na rok 2014 (Poznámka: podrobnosti sú uvedené v bode 2). Táto úroveň plnenia je výsledkom uplatňovania ukazovateľa k 28. februáru 2014 na schválené rozpočtové prostriedky, ktoré nezahŕňajú príjmy pripísané tomuto odvetviu. V poznámke pod čiarou * v tabuľke predbežného čerpania znázornenej v prílohe 2 sa uvádza, aká by bola situácia, pokiaľ by sa ukazovateľ z 28. februára 2014 uplatnil na celkové rozpočtové prostriedky, ktoré majú byť podľa očakávania k dispozícii na financovanie tohto odvetvia. Ako sa uvádza v bode 2, celkové predpokladané finančné prostriedky, ktoré majú byť k dispozícii pre toto odvetvie, pozostávajú zo schválených rozpočtových prostriedkov vo výške 676,7 milióna EUR a príjmov pripísaných tomuto odvetviu, ktoré sa odhadujú na 464 miliónov EUR. Keby sa teda ukazovateľ uplatnil na celkové finančné prostriedky vo výške 1 140,7 milióna EUR, ktoré majú byť podľa očakávania v tomto sektore k dispozícii, celkovým výsledkom zrýchleného tempa platieb na režim organizácií výrobcov a pomalšieho využívania prostriedkov na program podpory konzumácie ovocia v školách a na pomoc skupinám výrobcov na predbežné uznanie by bolo nedostatočné čerpanie prostriedkov vo výške – 6,4 milióna EUR. V tomto momente sa táto situácia považuje za dočasnú a predpokladá sa úplné vyčerpanie rozpočtu. 3.1.2. Výrobky sektora vinohradníctva a vinárstva (– 39,6 milióna EUR) Toto nedostatočné čerpanie je spôsobené pomalším tempom platieb uskutočňovaných členskými štátmi v porovnaní s profilom výdavkov ukazovateľa stanoveného pre vnútroštátne vinárske programy. V tomto momente sa táto situácia považuje za dočasnú. 3.2. Priama pomoc Využívanie rozpočtových prostriedkov na priamu pomoc v porovnaní s úrovňou ukazovateľa k 28. februáru 2014 bolo vyššie o 1 366,8 milióna EUR. 3.2.1. Neviazaná priama pomoc (+1 532,3 milióna EUR v porovnaní so schválenými rozpočtovými prostriedkami) Pokiaľ ide o schválené rozpočtové prostriedky, túto úroveň plnenia spôsobili predovšetkým výdavky na režim jednotnej platby, ktorý je financovaný tak zo schválených rozpočtových prostriedkov, ako aj z príjmov pripísaných tomuto režimu v rozpočte na rok 2014 (poznámka: podrobnosti sa uvádzajú v bode 2). Táto úroveň plnenia je výsledkom uplatňovania ukazovateľa k 28. februáru 2014 na schválené rozpočtové prostriedky, ktoré nezahŕňajú príjmy pripísané tomuto odvetviu. V poznámke pod čiarou * v tabuľke predbežného čerpania znázornenej v prílohe 2 sa uvádza, aká by bola situácia, pokiaľ by sa ukazovateľ z 28. februára 2014 uplatnil na celkové rozpočtové prostriedky, ktoré majú byť podľa očakávania k dispozícii na financovanie neviazanej priamej pomoci. Ako sa uvádza v bode 2, celkové predpokladané finančné prostriedky, ktoré majú byť k dispozícii na financovanie neviazanej priamej pomoci, pozostávajú zo schválených rozpočtových prostriedkov vo výške 38 252 miliónov EUR a z príjmov pripísaných na neviazanú priamu pomoc, ktoré sa odhadujú na 1 000 miliónov EUR. Pokiaľ by sa ukazovateľ uplatnil na celkové financovanie vo výške 39 252 miliónov EUR, ktoré malo byť podľa predpokladu k dispozícii na financovanie neviazanej priamej pomoci, potom by sa zistené prečerpanie znížilo na 587,2 milióna EUR. Úroveň plnenia rozpočtu na neviazanú priamu pomoc je výsledkom zrýchlenia tempa platieb v prípade takmer všetkých schém v tomto odvetví, a to v dôsledku všeobecne povolených preddavkov na priame platby, ktoré sa vyplatili bez zníženia vyplývajúceho z finančnej disciplíny. Táto situácia sa má v zásade napraviť pred 30. júnom 2014 vyplatením zostatku, z ktorého sa odpočíta zníženie vyplývajúce z finančnej disciplíny uplatniteľné na celkovú platbu. Komisia v tejto chvíli očakáva, že dostupné rozpočtové prostriedky a pripísané príjmy by mali byť dostatočné na krytie potrieb financovania v rámci tohto článku. 3.2.2. Ďalšia priama pomoc (– 135,3 milióna EUR) Toto nedostatočné plnenie schválených rozpočtových prostriedkov na ostatné druhy priamej pomoci v porovnaní s profilom výdavkov ukazovateľa stanoveného k 28. februáru 2014 je výsledkom pomalšieho tempa platieb v prípade niektorých režimov v tomto odvetví, najmä v prípade pomoci na plochu pre bavlnu a osobitnej (viazanej) podpory podľa článku 68. V tomto momente sa táto situácia považuje za dočasnú. Komisia však pozorne sleduje vývoj modelov čerpania v prípade uvedených režimov. 3.3. Audit poľnohospodárskych výdavkov (– 16,8 milióna EUR) Okrem priamych platieb na monitorovacie a preventívne opatrenia vo výške 6,8 milióna EUR boli v rozpočte na rok 2014 zahrnuté odhady vo výške 53,4 milióna EUR na platby týkajúce sa urovnávania sporov. Pri stanovovaní profilu výdavkov na urovnávanie sporov sa predpokladalo, že členské štáty budú tieto sumy platiť v období od januára do októbra 2014 každý mesiac rovnomerne. Do 28. februára 2014 však členské štáty neuskutočnili žiadne takéto platby. Preto v tejto kapitole rozpočtu na rok 2014 došlo v porovnaní s úrovňou ukazovateľa k nedostatočnému čerpaniu. V tomto momente sa táto situácia považuje za dočasnú a predpokladá sa úplné vyčerpanie rozpočtu. 4. Plnenie rozpočtu na strane príjmov pripísaných EPZF Z tabuľky v prílohe 2 vyplýva, že k 28. februáru 2014 boli zinkasované pripísané príjmy vo výške 542,3 milióna EUR. Konkrétne: – príjmy z opráv podľa účtovníctva a rozhodnutí o overení súladu predstavovali 415,7 milióna EUR, pričom sa do konca rozpočtového roka očakávajú ďalšie sumy, – príjmy z nezrovnalostí predstavovali 80,0 milióna EUR, pričom sa do konca rozpočtového roka takisto očakávajú ďalšie sumy, a – do tejto chvíle bola zinkasovaná väčšina príjmov z poplatkov za mlieko, ktoré predstavujú približne 46,5 milióna EUR. Napokon suma pripísaných príjmov, ktoré sa nakoniec preniesli z roku 2013 do roku 2014, dosiahla 710,2 milióna EUR. Táto suma je podstatne vyššia ako pôvodne odhadnutá suma vo výške 615 miliónov EUR. Preto výška pripísaných príjmov dostupných na financovanie výdavkov EPZF k 28. februáru 2014 predstavuje 1 252,5 milióna EUR, pričom sa očakáva, že sa ku koncu rozpočtového roku ďalej zvýši o novo zinkasované pripísané príjmy. 5. Závery Z predbežného čerpania rozpočtových prostriedkov EPZF na rok 2014 za obdobie do 28. februára 2014 vyplýva, že mesačné náhrady prostriedkov členským štátom prekročili profil výdavkov pre čerpanie rozpočtu založený na ukazovateli približne o 1 425,8 milióna EUR. Pripísané príjmy vo výške 1 252,5 milióna EUR sú už k dispozícii a očakáva sa, že v roku 2014 sa ešte zinkasujú ďalšie sumy. Komisia v tomto momente očakáva, že pripísané príjmy, ktoré budú dostupné koncom roku, postačia na financovanie prevádzkových prostriedkov organizácií výrobcov a režimu jednotnej platby, ako sa pôvodne očakávalo pri zostavovaní rozpočtu na rok 2014. [1] V článku 14 nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie, sa stanovuje, že interné pripísané príjmy sa prenášajú iba na jeden rok. Preto sa v záujme riadneho rozpočtového hospodárenia tieto pripísané príjmy spravidla využívajú skôr ako ostatné schválené rozpočtové prostriedky z príslušného rozpočtového článku.